Imran Abdul Rahman

Imran Abdul Rahman ialah seorang ahli politik Malaysia dari Parti Islam Se-Malaysia. Beliau telah dilantik sebagai Ahli Lembaga Pengarah Pusat Falak Al Khawarizmi Tanjung Bidara selepas pembentukan kerajaan Perikatan Nasional (PN) di Melaka selepas kemelut 2020.

Latar belakang 
Imran yang dilahirkan pada tahun 1966 di Kampung Pengkalan Balak Masjid Tanah telah mendapat pendidikan awal di Sekolah Kebangsaan Tambichik Karim dan pendidikan menengah di Sekolah Menengah Sultan Abdul Samad, Selangor. Beliau pernah mengambil Sijil Pengajian Islam di Universiti Teknologi Malaysia (1993-1995) dan Diploma Pengajian Islam daripada Kolej Dar Al Hikmah (1998-2001).

Beliau mempunyai seorang isteri, Zuraidah Haji Ismail, selain dikurniakan empat orang cahaya mata yang sama-sama membantu beliau mengusahakan PASTI Ar Rahman di Pengkalan Balak.

Beliau juga pernah beberapa kali menjadi calon pilihan raya mewakili PAS termasuk Pilihan raya umum Malaysia ke-14 di kawasan tradisi beliau di DUN Tanjung Bidara namun belum berjaya memenanginya.

Beliau yang telah lama aktif di dalam PAS semenjak masih dalam usia pemuda ini pernah menjawat beberapa jawatan penting antaranya sebagai Ketua Dewan Pemuda Kawasan Masjid Tanah (2002-2007), Ahli Jawatankuasa Badan Perhubungan PAS Negeri Melaka (2007-2012) dan Timbalan Pengarah Jabatan PASTI Negeri Melaka (2005-2012).

Belau juga merupakan Timbalan Pesuruhjaya II PAS Melaka dan Yang Dipertua PAS Kawasan Masjid Tanah. Beliau dilantik sebagai Ahli Lembaga Pengarah Pusat Falak Al Khawarizmi Tanjung Bidara selepas pembentukan kerajaan Perikatan Nasional (PN) Melaka selepas kemelut 2020.

Anugerah dan pengiktirafan 
Imran Abdul Rahman telah menerima anugerah pingat Bintang Cemerlang Melaka (BCM), sempena sambutan hari jadi ke-71 Yang Dipertua Negeri Melaka, Tun Seri Setia Mohd Ali Mohd Rustam pada 31 Oktober 2020.

 .
 Bintang Cemerlang Melaka (BCM), 2020

Rujukan 

Orang hidup
Anggota Parti Islam Se-Malaysia
Ahli politik Malaysia berketurunan Melayu